Ing surya 9 Januari 2014 dipunwartosaken bilih Warner Bros. sampun ngaturi Amma Asante supados sumadyo nyutradarani filem "Unforgettable", Denise Di Novi badhé ngayahi jejibahan minangka juru damel sesarengan Alison Greenspan, sawatawis Christina Hodson nganggit skénario. Ing surya 2 Desember2014, Kate Hudson lan Kerry Washington nyawiji ing filem punika, kadhapuk minangka juru paraga baku, ngengingi satunggalipun tiyang jaler ingkang dipunancem déning tilas sémahipun. Ing 22 Juni 2015, sasampunipun sutradara Asante, paraga wanita Hudson lan Washington medal saking proyek punika, dipunpratélakaken bilih juru damel badhé dipunayahi déning Di Novi ingkang ngrangkep minangka sutradara. Ugi kawartosaken bilih David Leslie Johnson ugi mbiyantu minangka panganggit skénario sesaringan kaliyan Hodson. Ing surya 12 Agustus 2015, Katherine Heigl mratélakaken sumadya nyengkuyung filem punika kanthi maragani minangka Tessa Connover. Ing dinten ingkang sami, Rosario Dawson ugi katetepaken minangka sémah énggalipun Julia Banks. Ing surya 21 Agustus 2015, sawenèh juru paraga sanèsipun ugi dipunwartosaken nyawiji, antawisipun Geoff Stults minangka David, Isabella Rice minangka Lily, Cheryl Ladd minangka ibu Connover. Simon Kassianides, Whitney Cummings, lan Robert Wisdom. Ravi D. Mehta lan Emanuel Michael kacathet ndhèrèk lelabet minangka juru damel filem punika, kasengkuyung déning para punggawa kreatif antawisipun sinematografer Caleb Deschanel, Nelson Coates, Frédéric Thoraval, lan Marian Toy.